Folketing
2002-05-07

Skatteministeren starter med at sige, at der er givet adskillige eksempler. Skatteministeren har jo ikke givet nogen som helst eksempler. Skatteministeren er blevet tvunget til at svare på nogle spørgsmål, der har fået, hvad det her drejer sig om, frem i lyset. Skatteministeren er jo ikke selvstændigt kommet med nogen eksempler. Alt, hvad der er kommet frem, er kommet frem, fordi vi har stillet spørgsmål, og fordi der faktisk har været nogle folk, der har interesseret sig for det. Jeg var forleden ude og køre oppe i vores område. Der så jeg omkring 20 velholdte huse. Over de sidste 2-3 år var de sat i stand, rigtig flot. De var vurderet om. På den vej lå der 2-3 huse, der var absolut dårligt vedligeholdt - absolut dårligt vedligeholdt. Det var måske lige på kanten af, at det var muligt at gøre brug af dem som boliger. Nu bliver de 3 huse solgt. De bliver sat top i stand, nyt tag, nye vinduer, nyt gulv, badeværelse, køkken. Ejerne kommer ikke til at betale den skat, som ejerne af de 20 andre betaler. Det er altså Venstres retfærdighed, skatteministerens retfærdighed. Det er jo det, det drejer sig om. Det har jo ikke noget at gøre med, at vi skal have millimeterretfærdighed. Det har at gøre med, at der skal være en ensartet beskatning i det her land.